Sabiles sinagoga
Sabiles sinagoga ir bijusī ebreju sinagoga Sabilē. Tā celta 1890. gadā. Sinagoga kā dievnams tika izmantota līdz Otrajam pasaules karam, kad sākās nacistiskais genocīds pret ebrejiem. PSRS laikā sinagogā ir bijusi ierīkota sporta zāle, bet vēlāk ilgu laiku tā stāvējusi tukša. Deviņdesmito gadu sākumā Ojārs Feldbergs un fonds "Abavas ieleja" sinagogu nopirka no Sabiles Augļu un dārzeņu kombināta. Sinagogas restaurācijai nepieciešamos līdzekļus sniedza Zviedrijas Nacionālā kultūras mantojumu pārvalde un Latvijas Valsts kultūras pieminekļu inspekcija. 2016. gadā bijusī sinagoga nonāk Talsu novada pašvaldības īpašumā. Ēkai piešķirts valsts nozīmes arhitektūras pieminekļa statuss. Bijušajā Sabiles sinagogā atrodas Talsu novada pašvaldības iestāde “Sabiles mākslas, kultūras un tūrisma centrs”, kura ir ikvienam atvērta izstāžu, pasākumu un tūrisma telpa.